Mikkel Bjørn (DF), 2025-10-24:
Jeg synes, det er en mærkelig argumentation, altså det med, at man ikke kan tage hjem og hjælpe med at genopbygge sit land som illegal indvandrer og ulovlig indvandrer her i Danmark, fordi man ikke har en skatteyderbetalt dansk uddannelse.
Altså, det forstår jeg ganske enkelt ikke.
Selvfølgelig kan man det.
Det kan være, at udlændinge- og integrationsministeren kan gøre os klogere på det scenarie, men jeg må indrømme, at jeg ikke rigtig kender det fænomen, at folk, der er illegalt i Danmark på ulovligt ophold, ikke selv med deres pas i hånden kan sætte sig ind i en flyver og rejse hjem, hvis det er det, de vil.
Det kan de mig bekendt godt.
Det, der er problemet, er jo, at det vil folk ikke.
Tak for det.
Lovforslaget her indeholder flere forslag, som vi i Dansk Folkeparti genkender fra vores eget arbejde i Folketinget.
Det gælder skærpede krav til opholdskort og begrænsningen i retten til ydelser for personer uden lovligt ophold.
Det er ikke første gang, vi har rejst netop disse problemstillinger.
Under et samråd den 19. marts i år bekræftede den daværende udlændinge- og integrationsminister, hr. Kaare Dybvad Bek, da også, at regeringens lovforslag er en reaktion på det politiske pres, der er blevet lagt, herunder primært fra Dansk Folkeparti.
Det udmøntes nu med et konkret lovforslag, og det noterer vi os.
Disse initiativer bakker vi op om, for de ligger i forlængelse af Dansk Folkepartis pres.
Men, og det er også et vigtigt men, lovforslaget indeholder også formuleringer, som vi iagttager med en vis bekymring.
Det gælder navnlig forslaget om at fravige identitetskravet, hvis det vurderes urimeligt byrdefuldt, og også nye undtagelser for udvisningsreglerne med henvisning til vage formuleringer om internationale konventioner.
Det er formuleringer, der i praksis kan underminere den udlændingepolitiske kontrol, og som åbner for, at Danmark igen bliver et mere attraktivt mål for personer, der ikke har krav på beskyttelse.
Vi kommer derfor til at følge udvalgsarbejdet meget tæt med opklarende spørgsmål, for Dansk Folkeparti kan ikke stemme for et lovforslag, som samlet set fører til en lempelse af udlændingepolitikken, uanset hvor mange tekniske stramninger der så i øvrigt indgår.
Vi anerkender de fremskridt, som presset fra Dansk Folkeparti har medført, men vi står vagt om de grundlæggende principper i udlændingepolitikken og går ikke på kompromis med danskernes tryghed.
Til Enhedslistens bekymringer om, at lovforslaget her såvel som andre lovforslag handler om at gøre det så svært og ubehageligt at opholde sig i Danmark for folk, som er dømt til udvisning eller opholder sig illegalt her i landet, vil jeg sige, at det er fuldstændig korrekt, at det skal være ubehageligt at være i Danmark, hvis man er her illegalt eller ulovligt.
Det er hele tanken og intentionen.
Hvis man er her uden lovligt ophold i Danmark, skal man ikke opholde sig her, og så er det ambitionen, at man skal rammes af så mange negative incitamenter som overhovedet muligt, så man i sidste ende ender med at forlade landet, og det bedste negative incitament, man overhovedet kunne blive ramt af, var selvfølgelig, at man blev låst inde i fængselslignende forhold.
Tak for ordet.